Инта районса олысьяслы кутшӧмкӧ кад кежлӧ котыртӧма карбердса туйясті ветлан схема

Та йылысь юӧртіс Коми Республикаса Юралысьӧс вежысь Александр Буров.

«Сы бӧрын, кор ветлысь-мунысьясӧс новлӧдлысь карбердса Войвыв компания примитіс решение кӧч тӧлысь 25 лунсянь дугӧдны «Инта-Ошпер» поездлысь ветлӧмсӧ кӧрт туйяс дзоньталӧм понда, республикаса Веськӧдлан котыр тшӧктіс лӧсьӧдны йӧзлы мӧд ветлан туй. Сёрнитчӧм бӧрын примитісны республикаса Веськӧдлан котырлысь вӧзйӧмсӧ сы йылысь, медым интаса олысьяс вермасны вӧдитчыны «Москва-Воркута» 375/376 №-а ылӧдз ветлан поездӧн. 2012 вося йирым тӧлысь 2 лунсянь 30 лунӧдз тайӧ поездлӧн 14 №-а ӧтувъя вагонӧ кутасны пуксьӧдны ветлысь-мунысьясӧс да Нюр, Байдук, Котшмӧс да Туруп станцияясын найӧс чеччӧдны, - пасйис республикаса Юралысьӧс вежысь. – Сы понда мый тайӧ станцияясын абу лӧсьӧдӧмаӧсь билет вузалан кассаяс, то поездын мунӧмсӧ кутасны оформитны вагонса проводникъяс».

Александр Буров сідзжӧ пасйис, мый Коми Республикаса Веськӧдлан котырлӧн тшӧктӧм серти Войвывса кӧрт туйӧн веськӧдлысьяс киритісны 2012 вося йирым тӧлысь 1 лунсянь шойччан лунъясӧ поезд ветлӧм дугӧдӧм йылысь ассьыс решениесӧ. Сёрниыс мунӧ Инта1-Печора 6841 №-а, Печора-Инта1 6842 №-а, Инта1-Печора 6843 №-а, Печора-Инта1 6844 №-а, Ошпер-Инта1 6851 №-а, Инта1-Ошпер 6852 №-а, Микунь-Мадмас 6723 №-а, Мадмас-Микунь 6724 №-а, Печора-Йираёль 6823 №-а, Йираёль-Печора 6824 №-а, Печора-Йираёль 6839 №-а, Йираёль-Печора 6840 №-а, Печора-Кожва1 6827 №-а и Кожва1-Печора 6828 №-а карбердса поездъяс йылысь.

Кыдзи пасйис республикаса Юралысьӧс вежысь, ичӧт олан пунктъясса олысьяслы карбердса поездъяслӧн ветлӧмыс лоӧ зэв коланаторйӧн: «Кӧрт туйыс йитӧ татчӧс йӧзсӧ матысса ыджыд олан пунктъяскӧд, кӧні олысьясыс босьтӧны социальнӧй тӧдчанлуна услугаяс. Сідзкӧ, транспортӧн могмӧдӧмыс вӧлі и лоӧ республикаса Веськӧдлан котырлӧн уджын вертуя туйвизьӧн.»